**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Μαΐου 2022, ημέρα Πέμπτη και ώρα 13.10΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών» (4η συνεδρίαση – β΄ ανάγνωση).

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος καθώς και αρμόδιοι Υπηρεσιακοί Παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Αθανάσιος (Σάκης) Παπαδόπουλος, Αικατερίνη Παπανάτσιου, Ιωάννης Σαρακιώτης, Χρήστος Σπίρτζης, Ευκλείδης Τσακαλώτος, Αλέξανδρος Φλαμπουράρης, Αντωνία (Τόνια) Αντωνίου, Κωνσταντίνος Σκανδαλίδης, Ιωάννης Δελής, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών». Είμαστε στην τέταρτη συνεδρίαση, έχουμε σήμερα τη β΄ ανάγνωση του νομοσχεδίου. Θα ξεκινήσουμε με τους Εισηγητές.

Το λόγο έχει η Εισηγήτρια της Πλειοψηφίας, κυρία Μίκα Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας)**: Κύριε Υπουργέ, κυρίες και κύριοι συνάδελφοι, με δεδομένο ότι στη β΄ ανάγνωση έχουμε λιγότερο χρόνο να αναπτύξουμε τις απόψεις μας, θα είμαι σύντομη. Πιστεύω, ότι και στις τρεις συνεδριάσεις φάνηκε ότι το νομοσχέδιο όχι μόνο κινείται προς την σωστή κατεύθυνση, αλλά δημιουργεί ένα ακόμα πλαίσιο για την ενίσχυση των επιχειρήσεων, των επαγγελματιών και των αγροτών. Θα τονίσω, ότι το νομοσχέδιο πράγματι λαμβάνει υπόψη του το γεγονός ότι υπάρχουν οι μικρές και πολύ μικρές επιχειρήσεις και αυτές θέλει ουσιαστικά να ενισχύσει. Πιστεύω, ότι η προσέγγιση αυτή, η στόχευση αυτή, είναι πολύ σημαντική, κυρίως γιατί λαμβάνει υπόψη της και τις συνθήκες που επικρατούν στην ακριτική νησιωτική Ελλάδα, αλλά και σε απομακρυσμένες ορεινές περιοχές. Έχουμε ξαναπεί, ότι ο πολυνησιακός χαρακτήρας της χώρας, με τα πολλά μικρά σε μέγεθος νησιά, δεν επιτρέπει και τη δημιουργία πολύ μεγάλων επιχειρήσεων. Εξαιρούμε βέβαια τις πολύ μεγάλες ξενοδοχειακές μονάδες σε μεγάλα νησιά του Αιγαίου, τη Ρόδο, την Κω και την Κρήτη. Έτσι εδώ παρουσιάζεται μια πολύ καλή ευκαιρία για όσους επιχειρούν στα νησιά μας, να δουν τις δυνατότητες για συνεργασίες ώστε να δημιουργήσουν μια μεγαλύτερη εταιρεία, η οποία θα μπορεί να είναι πιο εξωστρεφής.

Θα ήθελα, λοιπόν, να δούμε αν θα μπορούσαν οι ρυθμίσεις για τις επιχειρήσεις που έχουν έδρα στα νησιά μας, να είναι λίγο πιο ευνοϊκές. Προσωπικά θεωρώ ότι, για παράδειγμα, η απαλλαγή κατά 30% είναι ένα πολύ σημαντικό ποσοστό, αλλά μία απαλλαγή κατά 35% - 40% και μία επέκταση πέραν των 9 ετών για τις νησιωτικές επιχειρήσεις, στη βάση των προβλέψεων του Συντάγματος για την νησιωτικότητα, μπορεί να δώσει ένα ακόμα μήνυμα στήριξης στις νησιωτικές επιχειρήσεις και τους νησιώτες. Πιστεύω, ότι είναι ένα θέμα που μπορεί να εξετάσει το Υπουργείο Οικονομικών.

Κυρίες και κύριοι συνάδελφοι, δε θα επεκταθώ άλλο στις διατάξεις του νομοσχεδίου, με δεδομένο ότι η συζήτηση ήταν πλήρης στις προηγούμενες συνεδριάσεις. Θα ήθελα ωστόσο, μέχρι και τη συζήτηση του νομοσχεδίου στην Ολομέλεια, να δει το Υπουργείο Οικονομικών δύο σημεία που ενδεχομένως να χρήζουν βελτίωσης. Το πρώτο αφορά σε μια πρόταση - επισήμανση από το Οικονομικό Επιμελητήριο, το παράρτημα Δωδεκανήσου. Σε επιστολή που μου έστειλαν, τονίζουν τη θετική κατεύθυνση του νομοσχεδίου, εκφράζουν όμως και έναν προβληματισμό. Ειδικότερα, προτείνουν να ενταχθεί στον παρόντα νόμο πρόβλεψη, ουσιαστικά να υπάρχει μια ρητή διατύπωση διότι ήδη αναφέρεται, για τη μεταφορά των δικαιωμάτων και απαιτήσεων που έχουν καταχωρήσει οι ατομικές επιχειρήσεις από διάφορους φορείς και την εισφορά τους σε άλλη νομική οντότητα. Ενδεικτικά, αναφέρονται επιδοτήσεις από ΕΣΠΑ, ΟΑΕΔ, αλλά και η διεκδίκηση της αναδρομικής εφαρμογής των ευεργετημάτων του ν.4690/2020, δηλαδή για τις μειωμένες ασφαλιστικές εισφορές. Η εν λόγω πρόβλεψη, ρητή διατύπωση ουσιαστικά, μπορεί να προστεθεί στο άρθρο 8, που γίνεται ήδη αναφορά στη διατήρηση της ισχύος των διοικητικών αδειών για τις ατομικές επιχειρήσεις. Ίσως το Υπουργείο θα μπορούσε να το δει και να κρίνει εάν χρειάζεται αυτή η ρητή διατύπωση.

Το άλλο σημείο, το οποίο ανέφερε ο Πρόεδρος της Επιτροπής, κ. Καλογιάννης, έχει να κάνει με τους συνεταιρισμούς, εντός των οποίων υπάρχουν για διάφορους λόγους ως μέλη και νομικά πρόσωπα και αν πρέπει γι’ αυτό τον λόγο, να γίνει τροποποίηση του άρθρου 15, ώστε στις προϋποθέσεις να συμπεριλαμβάνονται και αυτά.

 Κυρίες και κύριοι συνάδελφοι, κλείνω την Εισήγηση με μια τελευταία παρατήρηση. Αυτή η Κυβέρνηση και η ηγεσία του Υπουργείου Οικονομικών, παρά τις πρωτοφανείς και εξαιρετικά δυσμενείς συνθήκες πανδημίας και παρά τις νέες δυσκολίες με τον πόλεμο στην Ουκρανία και τη συνακόλουθη ακρίβεια, έχει καταφέρει να κρατήσει την οικονομία και την κοινωνία όρθια και το κυριότερο έχει καταφέρει να υπάρχει προοπτική.

Αυτό το έχουμε πετύχει γιατί προσπαθούμε και είμαστε συνεπείς απέναντι στον ελληνικό λαό και έχουμε τηρήσει στο ακέραιο μέχρι τώρα τη δέσμευσή μας για μείωση της φορολογίας για όλους με την ταυτόχρονη λήψη και άλλων μέτρων για την περαιτέρω ενίσχυση της οικονομίας. Και είναι αυτός ο σταθερός μας προσανατολισμός που αναγνωρίζεται και από τις αγορές αλλά και αποτυπώνεται και στις οικονομικές επιδόσεις της χώρας μας. Προφανώς θα υπάρξουν και δυστοκίες σε κάποιες περιπτώσεις. Όμως, η Κυβέρνηση είναι εδώ. Είναι δίπλα στους πολίτες με συνεκτικό σχέδιο και προσήλωση στην επίτευξη των στόχων της.

Γι’ αυτό το λόγο και η εικόνα της χώρας ως παράγοντας σταθερότητας έχει αναβαθμιστεί. Γι’ αυτό ο Πρωθυπουργός μας Κυριάκος Μητσοτάκης μπόρεσε να παρουσιάσει με αυτοπεποίθηση τις δυνατότητες της Ελλάδας μας στις Ηνωμένες Πολιτείες. Να παρουσιάσει τις δυνατότητες όλων των Ελλήνων και των Ελληνίδων.

Συνεχίζουμε, λοιπόν, κάνοντας το καλύτερο δυνατό που μπορούμε με σεβασμό στον κόπο των Ελλήνων πολιτών, με γνώμονα ένα καλύτερο μέλλον για όλες και όλους. Σε αυτή την φιλοσοφία εντάσσεται και το παρόν νομοσχέδιο του Υπουργείου Οικονομικών, το οποίο έχω την τιμή να είμαι Εισηγήτρια. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ κυρία Ιατρίδη.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Σας ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, ακούγοντας τη χθεσινή ομιλία του κυρίου Υπουργού Οικονομικών για τους διθυράμβους της ελληνικής οικονομίας, θα πίστευε κανείς ότι υφίστανται δύο παράλληλες πραγματικότητες. Στη μια, αυτή της ονομαζόμενης αριστείας που ζει η Κυβέρνηση της Νέας Δημοκρατίας και στην άλλη, αυτή του πληθωρισμού, της εργασιακής ανασφάλειας, της δυσθεώρητης ακρίβειας, που δυστυχώς ζει ο ελληνικός λαός.

Ο κύριος Υπουργός επιβεβαίωσε με την ομιλία ότι το παρόν σχέδιο νόμου ευθυγραμμίζεται πλήρως με τις επιταγές της Έκθεσης Πισσαρίδη, με το βασικό επιχείρημα της Κυβέρνησης να εστιάζει στο ότι στην Ευρωπαϊκή Ένωση δεν υπάρχουν μικρομεσαίες επιχειρήσεις, προτάσσεται η δίχως συγκεκριμένο πλάνο και σχεδιασμό μετατροπή της μικρομεσαίας επιχειρηματικότητας σε σύνθετα σχήματα μοντέλα της νεοφιλελεύθερης πολιτικής. Ένα μοτίβο ίδιο και απαράλλακτο διακρίνουμε σε όλες σας τις παρεμβάσεις.

Πιστεύετε βαθιά ότι μοχλός ανάπτυξης μπορούν να αποτελέσουν μόνο οι αγορές και οι μεγάλες επιχειρήσεις και δε διστάζετε να προσφέρετε γη και ύδωρ, ώστε να επιβεβαιώσετε τις ιδεολογικές εμμονές σας. Σας το είπαμε όμως ξανά, το 2020, στις μικρομεσαίες επιχειρήσεις συγκεντρώθηκε το 83% της συνολικής απασχόλησης της χώρας. Ενώ παρήγαγαν το 56,7% της συνολικής προστιθέμενης αξίας. Τα ποσοστά αυτά είναι υψηλότερα από το μέσο όρο της Ευρωπαϊκής Ένωσης, όπου οι αντίστοιχοι δείκτες διαμορφώνονται σε 65,2% και 53% αντίστοιχα.

Αυτές, λοιπόν, τις επιχειρήσεις, που αποδεδειγμένα αποτελούν τον πυλώνα της ελληνικής οικονομίας και κοινωνίας, περίμενε κανείς ότι θα στηρίξετε, ιδίως μετά την επέλαση αλλεπάλληλων κρίσεων. Δε βλέπουμε, όμως, να το πράττετε και αυτή είναι και η βασική μας διαφορά στην προτεραιότητα, στη φιλοσοφία και στην προσέγγιση.

Κύριοι συνάδελφοι, το μεγαλύτερο πρόβλημα για τις μικρομεσαίες επιχειρήσεις σήμερα, όπως μας είπαν και χθες οι φορείς στην Επιτροπή, είναι η πρόσβαση σε οικονομικά εργαλεία και η έλλειψη επιχειρησιακών ικανοτήτων και δε διαθέτουν επιχειρησιακούς μηχανισμούς υποστήριξης. Να μπορούν δηλαδή να δανειστούν με τα ιδιαίτερα χαμηλά ευρωπαϊκά επιτόκια και η στήριξη είναι που θα τους δώσει τη δυνατότητα να σταθούν όρθιες μέσα στο δύσκολο περιβάλλον της οικονομικής κρίσης.

Μετά από ερώτησή μου και οι τρεις φορείς σας είπαν ότι θα ήθελαν να ενεργοποιηθεί η δομή στήριξης των μικρομεσαίων επιχειρήσεων και για όσους δεν το θυμούνται η δομή δημιουργήθηκε από την Κυβέρνηση του ΣΥΡΙΖΑ στοχεύοντας στην υποστήριξη επιχειρήσεων κατά τη διαδικασία επιχειρηματικής ανάπτυξης ή και αναδιάρθρωσής τους. Τον Ιούνιο του 2019 έγινε η πρώτη συνεδρίαση του επιτελικού οργάνου της δομής στήριξης των μικρομεσαίων επιχειρήσεων, στο οποίο συμμετείχαν εκπρόσωποι της Κεντρικής Διοίκησης. Ο Γενικός Γραμματέας του Υπουργείου Ανάπτυξης, οι Πρόεδροι της Κεντρικής Ένωσης Επιμελητηρίων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας, της Ελληνικής Συνομοσπονδίας Επιχειρήσεων Ελλάδος και του Εθνικού Κέντρου Τεκμηρίωσης και για τη λειτουργία της δομής είχε εγκριθεί ποσό 15.000.000 ανά έτος για τρία έτη από το πρόγραμμα δημοσίων επενδύσεων.

Παρ’ όλα αυτά, εσείς δε φαίνεται να αντιλαμβάνεστε ότι οποιαδήποτε παρέμβασή σας σε αυτό τον παραγωγικό πυλώνα, αν δεν είναι ζυγισμένη και δεν έχει σαν κριτήριο την οικονομική στήριξη και ενίσχυση, θα έχει πολύ σημαντικές αρνητικές επιπτώσεις. Τονίσαμε σε όλες τις συζητήσεις του παρόντος νομοσχεδίου, ότι με τον τρόπο που προωθείται τις μετατροπές εταιρειών, δεν αποφεύγουμε την επικράτηση μιας κυρίαρχης εταιρείας των συγχωνευόμενων. Αυτό άραγε τι μοίρα επιφυλάσσει στις μικρές και μεσαίες επιχειρήσεις που θα ενταχθούν σε αυτά τα σχήματα; Μέχρι και την ίδια την παροχή κινήτρων που θέτετε, δεν τις συνδέεται με αποδόσεις της νέας εταιρείας, παρέχεται πάσης φύσεως φορό-διευκολύνσεις, χωρίς όμως να απαιτείται η συγχώνευση να γεννήσει απόδοση και να κινητροφοδοτηθεί. Δε φαίνεται, λοιπόν να έχετε κάποιο σχέδιο.

Παράλληλα, δε διασφαλίζεται καμία θέση εργασίας στα υπό μετατροπή σχήματα, θέτετε ένα κατώτατο όριο 9 εργαζομένων στη νέα εταιρεία που θα δημιουργηθεί, χωρίς να προβλέπεται υποχρέωση διατήρησης των υπαρχουσών θέσεων εργασίας, προ συγχωνεύσεως. Παρ’ όλα αυτά, μας λέτε, το νομοσχέδιο ευνοεί νέες εργασιακές θέσεις. Είναι οξύμωρο αυτό που δηλώνεται, δεν το κατανοείτε, ότι υπάρχει σοβαρή πιθανότητα να χαθούν δεκάδες θέσεις εργασίας. Η μικρομεσαία επιχειρηματικότητα αποτελεί ζωτικό τμήμα της ελληνικής οικονομίας, αν δεν το σεβαστούμε, αν δεν κατανοήσουμε τα ιδιαίτερα χαρακτηριστικά της, τότε θα βρεθούμε αντιμέτωποι με έκρηξη ανεργίας, μείωση παραγωγικότητας και αρνητικές επιπτώσεις για την ήδη επιβαρυμένη οικονομία μας. Η ελληνική επιχειρηματικότητα συντίθεται σε μεγάλο ποσοστό από επιχειρήσεις πολύ μικρές -συνήθως ατομικές- που είτε είναι μη επιλέξιμες, βάσει των προϋποθέσεων του νομοσχεδίου, ή αδυνατούν να μπουν στη διαδικασία των συγχωνεύσεων. Αυτές οι επιχειρήσεις δε θα έχουν κανένα φορολογικό κίνητρο και σε συνδυασμό με τα προβλήματα της ελληνικής οικονομίας και τα ιδιωτικά χρέη, φορολογικά, ασφαλιστικά, χρηματοοικονομικά οδηγούνται σε προκλήσεις σε αρκετές περιπτώσεις.

Πώς είναι δυνατόν, μια επιχείρηση που δεν έχει φορολογική και ασφαλιστική ενημερότητα να μπορεί να προβεί σε τέτοια συγχώνευση; Και στο ζήτημα των αγροτών, όμως, τονίσαμε ξανά, πως μας λέτε πως παρέχετε κίνητρο για την ένταξη των αγροτών σε συνεργατικά σχήματα, αλλά ουσιαστικά δε διακρίνουμε κάτι ιδιαίτερο, την ίδια δυνατότητα δίνεται και στις κεφαλαιουχικές εταιρείες μέσω συμβολαιακής γεωργίας. Οι τελευταίες προσφέρουν στους αγρότες εναλλακτική συνεργασία, με το κίνητρο της μειωμένης φορολογίας, επομένως εξισώνεται τον συνεταιριστικό θεσμό με τις συμβάσεις εταιρειών και στερείται μια μεγάλη δυνατότητα για ενδυνάμωση των συνεταιρισμών στη χώρα μας.

Μήπως ανοίγουμε την κερκόπορτα, κύριε Υπουργέ, για τη μείωση των συνεταιρισμών με αυτόν τον τρόπο; Δυστυχώς, για άλλη μια φορά, προσπαθείτε με το μανδύα του νέου να μας φορέσετε κάτι παλιό, χωρίς σχέδιο, χωρίς προϋποθέσεις ουσίας και την κοινωνική ανάπτυξη. Σας είπαμε ξανά, η διάρθρωση της ελληνικής οικονομίας είναι τέτοια, που δεν μπορεί να χωρέσει μόνο τους μεγάλους παίκτες. Από ότι φαίνεται δεν το κατανοείται. Είναι κρίμα, να χάνεται μια ευκαιρία για τη ραχοκοκαλιά της οικονομίας μας, όπως αυτή η ευκαιρία του Ταμείου Ανάκαμψης λόγω των εμμονών σας. Σας ευχαριστώ. **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**:Και εμείς ευχαριστούμε πολύ την κ. Παπανατσίου. Το λόγο έχει ο Ειδικός Αγορητής του Κινήματος Αλλαγής, κ. Σκανδαλίδης.

**ΚΩΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ κ. Πρόεδρε. Είπα και χθες ότι, ακούγοντας τον Υπουργό, ήθελα να κάνω μερικές παρατηρήσεις σε αυτά που άκουσα στη χθεσινή του ομιλία και τον τρόπο που έκλεισε τη χθεσινή συνεδρίαση. Σαν μια, αν θέλετε, γενικότερη κουβέντα πάνω σε ένα νομοσχέδιο του οποίου τα επιμέρους χαρακτηριστικά αναλύθηκαν στις δύο συνεδριάσεις, όπως και στη συζήτηση με τους φορείς.

Έχω, λοιπόν, να κάνω τρεις επιμέρους παρατηρήσεις. Η πρώτη, μίλησε ο κ. Σταϊκούρας για τόνωση της υγιούς επιχειρηματικότητας, για διατηρήσιμη ανάπτυξη, για νέες θέσεις εργασίας. Εγώ θέλω να επαναλάβω το ερώτημα που έθεσα από την πρώτη μέρα και στην αρχή, στο οποίο δεν απάντησε. Με οριζόντιες πολιτικές, που εξισώνουν την παραγωγική μονάδα με τον μικροέμπορο; Για ποια ανάπτυξη παραγωγικών δυνατοτήτων μιλάτε, όταν δεν έχετε κριτήρια, ιεραρχήσεις και προτεραιότητες, όταν δεν υπάρχει κανένα κριτήριο απασχόλησης;

Δεν πρέπει να υπάρχει καμία σύγχυση σε ό,τι αφορά τις δικές μας θέσεις. Προφανώς, θέλουμε συγχωνεύσεις. Προφανώς, θέλουμε να αυξηθεί το μέγεθος της παραγωγικής μονάδας στη χώρα. Προφανώς, θέλουμε, βέβαια, να διατηρήσουμε και να ενισχύσουμε τις συλλογικές μορφές οργάνωσης της παραγωγής και, βέβαια, τις πρωτοβουλίες Ελλήνων επιχειρηματιών που μπορούν να κάνουν τέτοιες συγχωνεύσεις, και να τις ενισχύσουμε με κριτήρια και με κίνητρα, όχι μόνο φορολογικά, αλλά και ευρύτερα παραγωγικά και επενδυτικά. Είναι η βασική μας θέση, γιατί δεν πιστεύουμε ούτε ότι πρόκειται ξαφνικά να γίνει η ελληνική οικονομία μια οικονομία εύρωστη με μόνο μεγάλες επιχειρήσεις, ούτε αν προχωρήσουμε σε ένα ξεπούλημα των ελληνικών επιχειρήσεων ή σε ένα κλείσιμο εκατοντάδων χιλιάδων μικρών επιχειρήσεων θα είναι λύση για τη χώρα, όταν το κοινωνικό πρόβλημα θα οξυνθεί και θα γίνει τεράστιο. Εμείς, λοιπόν, πιστεύουμε σε αυτό.

Με την ευκαιρία αυτή, επειδή έθεσα το θέμα της διάταξης του άρθρου 15, που αφορά τους αγρότες και τα νομικά πρόσωπα, έχω εδώ πέρα μια επιστολή από τον Αγροτικό Κτηνοτροφικό Συνεταιρισμό Ιωαννίνων, την «Πίνδο», η οποία προτείνει το άρθρο 15 να τροποποιηθεί ως εξής, «σε φυσικά πρόσωπα, αγρότες και σε νομικά πρόσωπα που έχουν ως καταστατικό τους σκοπό την άσκηση αγροτικής επιχειρηματικής δραστηριότητας, γεωργικής, κτηνοτροφικής ή αλιευτικής παραγωγής, παρέχεται το κίνητρο έως απαλλαγή τόσο, εφόσον πληρούνται οι ακόλουθες προϋποθέσεις, α) είναι αγρότες ή νομικά πρόσωπα, μέλη νομικών προσώπων και ενώσεων προσώπων, εγγεγραμμένων στο Εθνικό Μητρώο Αγροτικών Συνεταιρισμών, β) είναι αγρότες ή νομικά πρόσωπα που έχουν συνάψει σύμβαση με συγκεκριμένη επιχείρηση αγοραστή, με αντικείμενο την συμβολαιακή γεωργία». Είναι μια συγκεκριμένη πρόταση. Κύριε Υπουργέ, εγώ σας την καταθέτω. Μπορείτε να την αξιοποιήσετε, εάν πιστεύετε ότι κάτι έχει να σας πει. Αυτή είναι η πρώτη παρατήρηση.

*(Στο σημείο αυτό ο κ. Σκανδαλίδης κατέθεσε έγγραφο στη γραμματεία της Επιτροπής, το οποίο παρατίθεται συνημμένο στο τέλος του πρακτικού)*

Δεύτερο, στη χθεσινή ομιλία του ο Υπουργός, επικαλούμενος τα στοιχεία της Ευρωπαϊκής Επιτροπής, είπε ότι υπάρχει πολύ μεγάλη αύξηση των επενδύσεων και των εξαγωγών και ότι θα είμαστε πρωταθλητές στην Ευρώπη στις επενδύσεις και στις εξαγωγές και το 2022 και το 2023, με διψήφιο ποσοστό το 2022, με ξένες άμεσες επενδύσεις στα 5 δισεκατομμύρια ευρώ το 2021, ποσό ρεκόρ ιστορικό, και με εξαγωγές στα 40 δισεκατομμύρια ευρώ, διπλάσιες από τα μέχρι πριν από 5 χρόνια.

Νομίζω, κύριε Υπουργέ, ότι δε χρειάζεται να είναι κανείς οικονομολόγος για να καταλάβει ότι, όταν πάει κανείς από το 0 στο 1, θεωρείται αύξηση 100%. Δεν είμαι, όμως, σίγουρος ότι πρέπει να πανηγυρίζουμε για αυτό. Το λέω αυτό γιατί η εικόνα που πάτε να φιλοτεχνήσετε αλλάζει πάρα πολύ, αν θυμηθούμε ότι η χώρα μας είναι η τελευταία ανάμεσα στις χώρες της Ευρωπαϊκής Ένωσης των 27 σε ακαθάριστο σχηματισμό παγίου κεφαλαίου, με τα ποσοστά της ακόμα και σήμερα να είναι κάτω από τον μέσο όρο της. Άρα η δικιά μας αύξηση, για την οποία πανηγυρίζετε, υπολογίζεται με βάση ένα πολύ χαμηλό παρονομαστή. Επιπλέον, μαζί με τις εξαγωγές αυξάνονται και οι εισαγωγές με μεγαλύτερα ποσοστά, όπως δείχνουν τα στοιχεία της ΕΛΣΤΑΤ, και άρα το ισοζύγιο τρεχουσών συναλλαγών δε βελτιώνεται.

 Εγώ δε σας το λέω αυτό για να κάνω μια στείρα αντιπολίτευση. Το λέω, γιατί θεωρώ ειλικρινά, ότι δεν πρέπει να διαβάζουμε και να παρουσιάζουμε τα νούμερα επιλεκτικά. Γιατί έτσι όχι μόνο δε διορθωνόμαστε, αλλά κινδυνεύουμε να κάνουμε ακόμα μεγαλύτερα λάθη για το μέλλον της εθνικής μας οικονομίας.

Και τρίτον. Τι σημαίνει η χθεσινή βουτιά στο χρηματιστήριο; Ο πληθωρισμός που καλπάζει παγκοσμίως; Ο πόλεμος και οι επιπτώσεις του; Η κρίση, οι αλλεπάλληλες κρίσεις; Μήπως θα έπρεπε να μας κάνουν όλους πιο προσεκτικούς, πιο φειδωλούς;

Ο κύριος Σταϊκούρας, τον οποίο εκτιμώ, δίνει την αίσθηση πάντα ενός ανθρώπου που έρχεται εδώ και έχει αγωνία να παρουσιάσει τις παροχές, το έργο του, τις αλλεπάλληλες νομοθετικές ρυθμίσεις. Θα έπρεπε όμως να μην εμφανίζεται μόνο με αυτή την εικόνα, ιδίως όταν γνωρίζουμε τα δομικά προβλήματα της ελληνικής οικονομίας, όπως το πανύψηλο χρέος, το ελλειμματικό ισοζύγιο, την ακρίβεια, το νέο κύμα κόκκινων δανείων, την αύξηση των ληξιπρόθεσμων οφειλών στο δημόσιο και τους φορείς κοινωνικής ασφάλισης και εμφανίζουν μια εικόνα καθόλου ανθεκτική για την αλλαγή της δομής, της οποίας δυστυχώς η κυβέρνηση δεν ενδιαφέρεται. Όλα τα νομοσχέδια που φέρνει δεν επεμβαίνουν στη δομή της ελληνικής οικονομίας, δεν κάνουν μια παραγωγική αναδιάρθρωση, δεν υπακούουν σε μια ιδέα ή μια στρατηγική αλλαγής του μοντέλου ανάπτυξης. Είναι απλά στην ίδια περπατημένη πολιτική, η οποία παίρνει μέτρα και δίνει παροχές που πέφτουν σε έναν τρύπιο κουβά. Αυτό είναι. Κι έτσι εμφανίζεται μια κυβέρνηση που έχει δώσει πραγματικά πολλά χρήματα, που δεν πιάνουν τόπο όμως, σε ό,τι αφορά, ούτε το θεσμικό μεταρρυθμιστικό πλαίσιο της οικονομίας, ούτε ασφαλώς καλυτερεύει τη ζωή των νοικοκυριών και των ευάλωτων στρωμάτων του πληθυσμού, που κάθε μέρα δυσχεραίνεται περισσότερο. Κι όταν ακούν τον κ. Σταϊκούρα προσπαθούν να καταλάβουν πως θα πληρώσουν το λογαριασμό της ΔΕΗ σε μια ευτυχισμένη χώρα. Δεν είναι μια ευτυχισμένη χώρα η Ελλάδα, όπως και να το κάνουμε. Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Σκανδαλίδη. Το λόγο έχει ο Ειδικός Αγορητής του ΚΚΕ, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Ευχαριστώ πολύ κύριε Πρόεδρε.

Κύριε Πρόεδρε, όπως φάνηκε και χθες στην ακρόαση των φορέων από την Επιτροπή μας, οι πιο θερμοί υποστηρικτές τελικά του νομοσχεδίου αποδεικνύονται μάλλον οι βιομήχανοι και οι μεγαλοεξαγωγείς. Θα μου πείτε τώρα, «σιγά το συμπέρασμα». Ναι, με εκείνο το αλάνθαστο ταξικό κριτήριο του καπιταλιστή που διαθέτουν όλοι αυτοί, αντιλαμβάνονται, φυσικά, ότι οι ρυθμίσεις και αυτού του νομοσχεδίου θα τους ωφελήσουν, τόσο βραχυπρόθεσμα, όσο και μεσοπρόθεσμα, τόσο γενικά, όσο και ειδικά και για το λόγο φυσικά αυτό τις υποστηρίζουν. Εντάξει, μπορεί να γκρινιάζουν λίγο για τη μείωση του ορίου των φοροαπαλλαγών από το ένα εκατομμύριο που ήταν στη διαβούλευση στις 500.000 ευρώ που πήγε τώρα ή για τις διοικητικές άδειες των επιχειρήσεων που τις θέλουν και για τις μεγαλύτερες, τις μεγάλες δηλαδή, επιχειρήσεις. Ωστόσο, με δυσκολία μπορούν να κρύψουν τον ενθουσιασμό τους για το σημερινό νομοσχέδιο, στην κατάρτιση του οποίου άλλωστε οι ενώσεις των βιομηχάνων συμμετείχαν. Όπως αναγράφει και όπως παραδέχεται και η ίδια η αιτιολογική έκθεση που το συνοδεύει.

Βεβαίως, την ίδια στιγμή, στην ίδια Επιτροπή χθες, ακούστηκαν και ορισμένες διαφορετικές απόψεις. Ελάχιστες φυσικά, ελαχιστότατες, όπως αυτή της ΓΣΕΒΕΕ, η οποία εκτίμησε, ότι οι περισσότερες από τις πολύ μικρές επιχειρήσεις δε θα καταφέρουν να επωφεληθούν από τις διατάξεις αυτού του νόμου. Πρόκειται για συμπέρασμα φυσικά αληθινό, που εξάγεται ακόμα και από μια απλή έστω ανάγνωση του νομοσχεδίου. Μα πάνω απ’ όλα πρόκειται για ένα συμπέρασμα το οποίο προκύπτει αβίαστα από εκείνη τη διαχρονική εχθρική αντιμετώπιση που επιφυλάσσει το αστικό κράτος στους εκατοντάδες χιλιάδες αυτοαπασχολούμενους, τόσο της πόλης, όσο και του χωριού.

Το κυβερνητικό νομοσχέδιο δεν απαντά στα σημερινά οξυμένα προβλήματα αυτών των ανθρώπων και των οικογενειών τους και δε θα μπορούσε βέβαια να συμβεί αυτό, καθώς τα μόνιμα τα διαχρονικά προβλήματα όλων των αυτοαπασχολούμενων και των επαγγελματιών δεν ξεφυτρώνουν ξέρετε ξαφνικά, ούτε πέφτουν από τον ουρανό ως φυσικά φαινόμενα.

Τα προβλήματα όλων αυτών των ανθρώπων έχουν τη σφραγίδα της πολιτικής όλων των κυβερνήσεων και καμία από αυτές τις κυβερνήσεις δεν είναι άμοιρη ευθυνών. Για όλες τις αστικές κυβερνήσεις, ανεξάρτητα από το πρόσημο που αυτές επιλέγουν για τον εαυτό τους, προτεραιότητα σε όλα τα επίπεδα, τα φορολογικά, τα κινητροδοτικά και τα χρηματοδοτικά φυσικά, έχουν πάντα οι μονοπωλιακοί επιχειρηματικοί όμιλοι.

Για όσους τυχόν έχουν κάποια αμφιβολία γι’ αυτό και το αμφισβητούν, έρχεται ο ίδιος ο Υπουργός Ανάπτυξης και το ξεκαθαρίζει, με μια παλαιότερη δήλωσή του το περασμένο φθινόπωρο. Όσα χρήματα, είπε, κατευθυνθούν σε μικρομεσαίες επιχειρήσεις από το Ταμείο Ανάκαμψης, πέραν των μεγάλων επιχειρηματικών ομίλων, που έτσι κι αλλιώς λαμβάνουν τη μερίδα του λέοντος, θα δοθούν, λέει, ο Υπουργός κατά προτεραιότητα στα μεγαλύτερα και πιο δυναμικά σχήματα - με βάση την Ευρωπαϊκή Ένωση, θυμίζουμε, ότι μικρομεσαίες θεωρούνται εκείνες οι επιχειρήσεις, που απασχολούν έως και 250 άτομα, με κύκλο εργασιών έως 50 εκατομμύρια ευρώ - και όχι σε επιχειρήσεις, είπε σε εκείνη την περίφημη δήλωσή του ο κύριος Υπουργός, του ενός, των δύο ή των τριών εργαζομένων. Τέτοιες επιχειρήσεις, συμπλήρωσε ο ίδιος ο Υπουργός, έχουν πολύ μικρό μέγεθος. Γι’ αυτό, αν θέλουν να αποκτήσουν πρόσβαση στη χρηματοδότηση, θα πρέπει να ακολουθήσουν το δρόμο των συγχωνεύσεων ή και της ενσωμάτωσης σε μεγαλύτερα επιχειρηματικά σχήματα.

Τι δείχνει αυτή η δήλωση, η οποία νομίζω ήταν αποκαλυπτική και ειλικρινής, φυσικά. Φανερώνει αυτή η ωμή παραδοχή, νομίζουμε γλαφυρά, τις βασικές προτεραιότητες, όχι μόνο της Κυβέρνησης, αλλά και της Ευρωπαϊκής Ένωσης, οι οποίες σχετίζονται, προφανώς, με την προσδοκία επιστροφής σε υψηλούς ρυθμούς ανάπτυξης, αλλά και με εκείνη την πάγια στόχευση για την μακροπρόθεσμη βελτίωση της ανταγωνιστικότητας της ελληνικής καπιταλιστικής οικονομίας, για την οποία οι μικροεπιχειρήσεις όλων αυτών των αυτοαπασχολουμένων, δεν αποτελούν παρά ένα βαρίδι. Και αυτό το λένε όλα τα υπόλοιπα αστικά κόμματα.

Ως βαρίδι έχουν αυτούς τους ανθρώπους, καθώς όχι μόνο δεν μπορούν να εξασφαλίσουν οικονομίες μεγάλης κλίμακας, αλλά αδυνατούν, εκ των πραγμάτων, να πετύχουν και αυτό που λέμε διευρυμένη αναπαραγωγή του κεφαλαίου. Αύξηση, δηλαδή, του κεφαλαίου τους. Οι μικροί επιχειρηματίες αυτοαπασχολούμενοι δεν έχουν παρά τη μεταχείριση που έχουν και όλα τα υπόλοιπα λαϊκά στρώματα και φυσικά, η εργατική τάξη της χώρας μας.

Την ώρα που οι κυβερνήσεις, στην περίοδο της κρίσης, την υπερδεκαετή και τώρα της πανδημίας, βοηθούσαν και βοηθούν με χίλιους δυο τρόπους και ιδίως, με ζεστό χρήμα, τους επιχειρηματικούς ομίλους, οι αυτοαπασχολούμενοι με την πολιτική σας - και το «σας» πάει σε όλες τις κυβερνήσεις, όχι μόνο στη σημερινή - έβλεπαν και βλέπουν τα εισοδήματά τους να μειώνονται επικίνδυνα και τα χρέη τους να συσσωρεύονται σε τεράστια, μάλιστα, ύψη προς την εφορία, προς τα ασφαλιστικά ταμεία, τους δήμους και τις τράπεζες. Και όλες εκείνες οι ασπιρίνες των, δήθεν, μέτρων στήριξης, που τόσο πολύ διαφημίστηκαν, αποδεικνύονται συνεχώς ανεπαρκή.

Όσο για το πρόγραμμα της λεγόμενης επιστρεπτέας προκαταβολής, δεν είναι παρά μια σταγόνα στον ωκεανό των υποχρεώσεων αυτών των χαμηλότερων στρωμάτων των αυτοαπασχολούμενων της πόλης και της υπαίθρου. Και αποδείχτηκε αυτή η επιστρεπτέα προκαταβολή, πολύ λίγη, πολύ μικρή, ακόμα και για τις πιο υποτυπώδεις ανάγκες διαβίωσης αυτών των ανθρώπων και των οικογενειών τους. Και βεβαίως, η κρατική φοροεπιδρομή εναντίον τους, όπως και εναντίον όλου του λαού, καλά κρατεί, την ώρα που οι φοροαπαλλαγές δε σταματούν για τους ομίλους.

Θέλουμε να υπενθυμίσουμε την πρόταση νόμου που κατατέθηκε από το ΚΚΕ, το Γενάρη του 2021 - μια πρόταση νόμου η οποία απορρίφθηκε, όχι μονάχα από την Κυβέρνηση, αλλά και από όλα τα υπόλοιπα αστικά κόμματα, που δεν έβγαλαν κιχ, να πουν μια έστω κουβέντα να τη στηρίξουν - και εκκινεί από το όριο των 12.000 ευρώ, που το θεωρεί ως όριο, ότι πρέπει να είναι όριο αφορολόγητο για όλους αυτούς τους αυτοαπασχολούμενους και ως όριο εισοδήματος, εντός του οποίου όσοι βρίσκονται θα πρέπει να δουν να διαγράφονται κάθε είδους τόκοι προς τις τράπεζες.

Πρέπει να δουν τις οφειλές τους, όλοι αυτοί οι ελεύθεροι αυτοαπασχολούμενοι και επαγγελματίες για χρέη προς τις τράπεζες και για οφειλές μέχρι 300.000 ευρώ, να διαγράφεται ένα 30% αυτού του ποσού, εφόσον οι επιχειρήσεις είναι ενεργές, ή το μισό ποσό, εφόσον οι επιχειρήσεις έχουν κλείσει. Πρέπει να σταματήσουν να γεννιούνται τόκοι, για όσο διάστημα διαρκεί η οικονομική κρίση. Να μειωθούν οι οφειλές των ελευθέρων επαγγελματιών, των αυτοαπασχολουμένων και προς το δημόσιο, αλλά και προς τα ασφαλιστικά ταμεία. Να απαγορευθούν βεβαίως οι κατασχέσεις και οι πλειστηριασμοί. Να καταργηθεί το τέλος επιτηδεύματος. Δεν λέω παρά τα αιτήματα αυτών των ανθρώπων που είναι αιτήματα επιβίωσης. Και η επιστρεπτέα προκαταβολή να γίνει, ως οφείλει να γίνει, μη επιστρεπτέα προκαταβολή, έτσι ώστε να μπορούν αυτοί οι άνθρωποι να επιζήσουν. Τα μέτρα αυτά είναι επιτακτικά αναγκαία. Είναι στοιχειώδη, είναι εκ των ων ουκ άνευ, δεδομένου ότι η μεγάλη πλειοψηφία αυτών των απασχολούμενων έχει πληγεί, σε πάρα πολύ μεγάλο βαθμό και από την οικονομική καπιταλιστική κρίση, αλλά και από την πανδημία του Covid-19. Αυτά είναι απάντηση, σήμερα, στα προβλήματα που αντιμετωπίζουν αυτοί οι άνθρωποι και όχι το σημερινό νομοσχέδιο.

Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Δελή. Το λόγο έχει ο κ. Βιλιάρδος.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Αθανάσιος (Σάκης) Παπαδόπουλος, Αικατερίνη Παπανάτσιου, Ιωάννης Σαρακιώτης, Χρήστος Σπίρτζης, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Αντωνία (Τόνια) Αντωνίου, Γεώργιος Αρβανιτίδης, Ανδρέας Λοβέρδος, Κωνσταντίνος Σκανδαλίδης, Ιωάννης Δελής, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε.

Συνεχίζοντας επί των άρθρων, στο 6, λογικά επικράτησε η κοινή λογική μετά από κάποια σχόλια στη διαβούλευση, σχετικά με το πόσο λίγες θα ήταν οι εταιρείες που θα μπορούσαν να έχουν όφελος 1.000.000 ευρώ σε τρία χρόνια. Τεκμηριώνεται, πάντως, πως δεν υπήρχε σοβαρή ανάλυση εκ μέρους του Υπουργείου. Δεν είναι όμως περίεργο το ότι για πρόσωπα ισχύει κατ’ ελάχιστο 125.000 ευρώ το καθένα, ενώ για ατομική επιχείρηση 500.000 ευρώ; Εκτός αυτού, πώς και ποιος θα πιστοποιεί τα κέρδη που προκύπτουν από την συνεργασία, σε σχέση με πριν; Αποκλείονται επίσης, γενικώς και χωρίς καν οικονομικά κριτήρια, οι μετασχηματισμοί που μετέχουν κατασκευαστικές κοινοπραξίες από τις πρόνοιες του νόμου. Γιατί αλήθεια για τις κοινοπραξίες; Επειδή είναι ευκαιριακές; Το καταλαβαίνουμε. Για τα υπόλοιπα, όμως, όχι.

Τέλος, η παράγραφος 5 για τα franchising παρέχει το όφελος στον δικαιούχο franchiser, κάτι που είναι εύλογο. Από την άλλη πλευρά όμως, δεν αποτελεί μια έμμεση επιδότηση στον franchiser, επειδή διαφορετικά θα πλήρωνε ενδεχομένως περισσότερα; Γενικότερα πάντως, δεν καταλαβαίνουμε ποια λογική θα εξυπηρετεί η συγκέντρωση στο franchising, εκτός εάν κάποιοι ιδιοκτήτες καταστημάτων έχουν προβλήματα και η κυβέρνηση θέλει να εξυπηρετήσει τις μεγάλες αλυσίδες για να τους αγοράσουν.

Με το άρθρο 7, υιοθετούνται κάποιες περισσότερες προϋποθέσεις για να δοθούν τα κίνητρα του νόμου, με την ύπαρξη κύκλου εργασιών κατ’ ελάχιστον 375.000 μετά το μετασχηματισμό. Η παρούσα προστίθεται σε αυτές του άρθρου 3, όπου αναφέρεται, ότι κατ’ ελάχιστο πρέπει να έχει τουλάχιστον 9 υπαλλήλους. Γιατί δε συγκεντρώθηκαν όλες οι ρυθμίσεις σε ένα άρθρο; Όμως, βλέπουμε πως η κατάταξη, κατά την Οδηγία της Ευρωπαϊκής Ένωσης του άρθρου 2 του παραρτήματος κ.λπ., είναι η εξής: Στην κατηγορία των μικρομεσαίων επιχειρήσεων, ως πολύ μικρή επιχείρηση ορίζεται η επιχείρηση η οποία απασχολεί λιγότερους από δέκα εργαζομένους και της οποίας ο ετήσιος κύκλος εργασιών, ή και το σύνολο του ετήσιου ισολογισμού, δεν υπερβαίνει τα 2 εκατομμύρια ευρώ. Άρα εδώ, νομοθετείτε για μία υποκατηγορία των μικρών επιχειρήσεων. Κανονικά, θα έπρεπε να είναι χαμηλότερο το όριο των υπαλλήλων μετά, για παράδειγμα στους 5 υπαλλήλους, ή υψηλότερος ο τζίρος, για παράδειγμα στα 2 εκατομμύρια, για να υπάρχει αντιστοιχία. Δηλαδή, μία εταιρεία με 10 υπαλλήλους, αλλά με 500.000 εισόδημα μετά τη συναλλαγή θα είναι ξανά πολύ μικρή. Εδώ, ποια είναι η λογική της κυβέρνησης;

Με τις περιπτώσεις γ’ και δ’, διευκολύνεται η αποψίλωση των εταιρειών από πάγια, αφού μπορούν να αποσχισθούν και να μείνει μία εταιρεία με μόνο το 20% του τζίρου της ως πάγια. Τι δάνεια μπορεί να πάρει αυτή η εταιρεία και με τι εξασφαλίσεις θα τα πάρει; Εκτός αυτού, τι ενδιαφέρον έχει, σε μία εταιρεία, ένας μέτοχος που έβγαλε εκτός το προσωπικό του ακίνητο; Ας πούμε, υποθετικά, το κτίριο που λειτουργούσε σαν σουβλατζίδικο, ενώ ανά πάσα στιγμή μπορεί να εγκαταλείψει την εταιρεία και να νοικιάσει το κτίριο σε άλλον;

Επιπλέον, όλες αυτές οι προϋποθέσεις θα δημιουργήσουν μεγάλη γραφειοκρατία και ανάγκη επίβλεψης στην ΑΑΔΕ σε ένα χώρο - στο χώρο των μικρομεσαίων επιχειρήσεων - που είναι ήδη πολυδιασπασμένος. Έχει νόημα; Αξίζει, δηλαδή, όλη αυτή η διαδικασία;

Στο άρθρο 8, είναι θετική η διατήρηση διοικητικών αδειών, συμπεριλαμβανομένων των προσωποπαγών. Αν και πρέπει να δούμε πώς θα εφαρμοστεί. Για παράδειγμα, αν κάποιος αποχωρήσει από μια εταιρεία, δημιουργείται θέμα λειτουργίας, ενώ αναιρούνται τα ευεργετήματα του νόμου για όλους τους μετόχους. Είναι σωστός ο συλλογισμός μας;

Στο άρθρο 9, δεν υπάρχει κάποια καταγραφή όλων των απαλλαγών που αναφέρονται από το Γενικό Λογιστήριο του Κράτους, έστω με βάση κάποια ενδεικτικά παραδείγματα. Δηλαδή, με βάση τις συγχωνεύσεις που έχουν γίνει τα τελευταία δύο ή τρία χρόνια. Οι οποίες απαλλαγές, λογικά, θα πρέπει να υπερβούν τα μεγέθη του παρελθόντος. Δεν πρόκειται για προχειρότητα, εδώ; Τέλος, επαρκούν αλήθεια τα 300 ευρώ που καταβάλλονται για τα πάγια δικαιώματα εμμίσθων ή αμίσθων υποθηκοφυλάκων και προϊσταμένων Κτηματολογικών Γραφείων; Μας φαίνονται λίγα.

Στο άρθρο 10, καταρχήν γιατί όχι 375.000 ελάχιστος τζίρος μετά, όπως το άρθρο 3; Ειδικά, πάντως, για τις πιο μικρές επιχειρήσεις, που έχουν περιορισμένα έσοδα, θα είναι χρήσιμο να μην πληρώσουν δικηγόρους, λογιστές κ.λπ. Από την άλλη πλευρά, στις μεγάλες επιχειρήσεις, γιατί να χαριστούν; Πρόκειται, μήπως, για δώρο προς τις ελεγκτικές εταιρείες, για να χρεώνουν περισσότερα, αφού μπορεί να εκπέσει ο λογαριασμός τους; Τοποθετείται η προϋπόθεση για το 30% του τζίρου. Οπότε, αν θεωρήσουμε 450.000, μετά την ένωση, κατ’ ελάχιστο, τότε σε αυτήν, που υποθετικά αποκτάει και έχει τζίρο 250.000 ευρώ, το 30% αναλογεί σε αμοιβές 75.000 ευρώ. Πολλά δεν είναι; Με ποια λογική έχουν τοποθετηθεί τα νούμερα, ώστε να μην κρίνουμε αν είναι πολλά ή λίγα; Καλύτερα να υπήρχε ένα αριθμητικό όριο της έκπτωσης, αφού διαφορετικά κάποιοι μπορεί να χρεώσουν πολλά για να αυξήσουν τις φορολογικές εκπτώσεις.

Στο άρθρο 11, όπως και με την ισχύουσα νομοθεσία με το ν.2166/1993, δίνεται η δυνατότητα για μεταφορά της ζημίας των μετασχηματισμένων επιχειρήσεων στον ισολογισμό της νέας εταιρείας και ο συμψηφισμός της ζημίας αυτής με τα κέρδη της νέας εταιρείας. Σε σχέση, όμως, με τον υπάρχοντα νόμο, έχει τεθεί εδώ η προϋπόθεση να έχουν κύκλο εργασιών τουλάχιστον 450.000. Εν προκειμένω, ισχύει η ίδια παρατήρηση με το προηγούμενο - ότι θα έπρεπε να είναι 375.000. Περαιτέρω, οι διατάξεις του άρθρου μοιάζουν με ιδανικές συνθήκες για φοροαποφυγή. Δηλαδή, ιδιαίτερα ευνοϊκές για μεγάλες ανώνυμες εταιρείες που σκοπεύουν να απορροφήσουν μικρότερου μεγέθους επιχειρήσεις. Το θεωρητικά ευνοϊκό πλαίσιο για τις προβληματικές μικρομεσαίες επιχειρήσεις δε φαίνεται να μπορεί να έχει πρακτική εφαρμογή, ιδιαίτερα εάν παρεμβληθεί ο νέος πτωχευτικός. Ελπίζουμε να κάνουμε λάθος σε αυτούς τους συλλογισμούς μας - θα μας πείτε.

Υπάρχει, επίσης, ειδική πρόβλεψη - στην παράγραφο 1 - για την υπαγωγή των ζημιών από τις ρυθμίσεις του νέου πτωχευτικού, αυτού του απαράδεκτου νόμου, που θέτει σε καθεστώς χρεοκοπίας, με συνοπτικές διαδικασίες. Εδώ αναφέρεται πως η ζημιά μπορεί να μεταφερθεί, συνολικά ή εν μέρει. Γιατί να μεταφερθεί η ζημιά εν μέρει; Μπορείτε να μας το εξηγήσετε;

Στο άρθρο 12, καταρχήν ισχύει η ίδια παρατήρηση με τα προηγούμενα, δηλαδή για το κατώτερο όριο των 450.000 ευρώ στον κύκλο εργασιών. Όσον αφορά στη μεταφορά παγίων, στη β’ και γ’ παράγραφο του 1, έχουμε μπλεχτεί, ειλικρινά, με όσα ισχύουν εδώ και στο άρθρο 7, αν τα αντιπαραβάλουμε. Δηλαδή, δίνεται απαλλαγή με το παρόν για την εισφορά παγίων, με την προϋπόθεση ότι χρησιμοποιούνται από την εταιρεία για μία πενταετία. Όμως, στο άρθρο 7, αναφέρεται ότι απαλλάσσονται του φόρου εισοδήματος από την μεταβίβαση, εάν συμβεί σε μια πενταετία - στο 1β. Μπορείτε να μας το εξηγήσετε; Δηλαδή, σε κάποιες περιπτώσεις, θα απαλλάσσονται του φόρου και, σε κάποιες άλλες, των τελών.

Γενικότερα, πάντως, θα υπάρχει γραφειοκρατική επιβάρυνση για την παρακολούθηση. Μεγάλη γραφειοκρατική επιβάρυνση. Εκτός αυτού, ένα αυτοκίνητο που χρησιμοποιεί ο ιδιοκτήτης για την εταιρεία και για προσωπική του χρήση, θα απαλλάσσεται όταν εισφέρεται; Μπορεί να είναι πολυτελές αυτοκίνητο και πως θα ξέρουμε ότι χρησιμοποιείται για την εταιρεία; Επίσης, δεν επιτρέπεται να εκμισθώνει τα ακίνητα μέσα στην πενταετία, κάτι που μπορεί να προκαλέσει απώλεια εσόδων και να μην είναι, ενδεχομένως, εποικοδομητικό. Κατά την άποψή μας, είναι προτιμητέο να μένουν τα ακίνητα στην επιχείρηση, έστω και νοικιασμένα, αφού διαφορετικά θα μειώνεται η δυνατότητα της επιχείρησης να πάρει δάνεια.

Γενικά, είναι δύσκολο να καταλάβουμε, αφού όλα αυτά είναι υποθετικά. Θα επιθυμούσαμε, όμως, να μας πείτε τη λογική σας για τη συγκεκριμένη απαγόρευση. Πόσο μάλλον όταν, σε περίπτωση εκποίησης των ακινήτων, στην παράγραφο β΄, επίσης, χάνεται το όφελος. Εάν, δηλαδή, μία εταιρεία είναι προβληματική και θα πρέπει να πουλήσει πάγια για να εξυγιανθεί, θα πρέπει να επιβαρυνθεί, επιπλέον, με αναδρομικά τέλη; Επίσης, το πάγιο θα πρέπει να έχει συνεισφερθεί μία πενταετία πριν τη συγχώνευση, κάτι που δεν μας είναι κατανοητό. Σε κάθε περίπτωση, είναι περιοριστικό και τιμωρητικό. Ειδικά για εταιρείες που έχουν προβλήματα τα τελευταία χρόνια.

Στο άρθρο 13, αναφέρονται ξανά οι απαλλαγές τελών. Ισχύουν τα ίδια σχόλια με τα άρθρα 9 και 12, όπως, επίσης, για το ελάχιστο όριο των 350.000.

Το ίδιο και για το άρθρο 14.

Στο άρθρο 15, παρέχεται απαλλαγή 50% στο φόρο εισοδήματος, των κατά κύριο επάγγελμα αγροτών, για συνεργασίες-προμήθειες του 75% της παραγωγής τους σε νομικό πρόσωπο ή για συμβολαιακή γεωργία ξανά για το 75 % της παραγωγής τους. Δε μοιάζει σαν μία προσπάθεια υπαλληλοποίησης των αγροτών και ελέγχου τους από τα σούπερ μάρκετ; Γιατί, αλήθεια, η συμβολαιακή γεωργία να είναι στο 75% της παραγωγής τους; Στη διαβούλευση αναφερόταν 40% στο άρθρο 4, το οποίο μπορούμε να καταθέσουμε στα πρακτικά. Γιατί εδώ έγινε το 75%; Το ζήτησε κάποιος, έχει κάποια λογική;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τεράστια.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ναι αλλά στη διαβούλευση ήταν 40%.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Υπήρχε αυτό το άρθρο στη διαβούλευση; Υπήρχε το άρθρο 15 και 16 για τους αγρότες στη διαβούλευση; Δεν υπήρχε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Βεβαίως, το έχω εδώ. Θα σας το δείξω. Έγραφε το εξής: «Στην περίπτωση που η συνεργασία πραγματοποιείται δυνάμει σύμβασης ή συμφωνίας με αντικείμενο τη συμβολαιακή γεωργία, καθένας από τους συνεργαζόμενους παραγωγούς, εισφέρει ποσότητες προϊόντων ίσες με το 40%, τουλάχιστον, της συνολικής ποσότητας όμοιων ή παρεμφερών προϊόντων της παραγωγής του». Αυτό υπήρχε.

Έχουμε αναφερθεί πολλές φορές στα προβλήματα του πρωτογενούς μας τομέα, τα οποία έχουν επιδεινωθεί, λόγω της αύξησης του κόστους τους. Αντί, όμως, να στηριχθούν οι αγρότες, παρέχονται στην ουσία προνόμια στις μεγάλες επιχειρήσεις, που έχουν τη δυνατότητα να χρηματοδοτήσουν την παραγωγή. Το σωστό θα ήταν να αυξάνεται η πρόσβαση και ο ανταγωνισμός στη λιανική, μέσω ανεξάρτητων σχημάτων, όπως λαϊκών αγορών και δημοπρατηρίων.

Το άρθρο 17 είναι διαδικαστικό, σχετικά με την υλοποίηση της συμβολαιακής γεωργίας, μέσω της ΑΑΔΕ, κατά το πρότυπο της Airbnb, κατά την άποψή μας. Έχει λογική το ότι θα πρέπει να δηλώνεται και η τιμή του προϊόντος, ειδικά σε ένα περιβάλλον πληθωρισμού και αυξανόμενου κόστους; Κλείνω με το άρθρο 17, όπου είναι πάντοτε απαράδεκτες οι εξοντωτικές διατάξεις, ειδικά εδώ, όπου θα περιλαμβάνει το πλαίσιο εφαρμογής των απαλλαγών στη γεωργία. Αυξάνει την ασάφεια του νόμου και για εμάς και για τους αγρότες, ενώ τεκμηριώνει την έλλειψη προετοιμασίας.

Τέλος, στο άρθρο 18, συμφωνούμε με τις παρατηρήσεις του συναδέλφου στην πρώτη Επιτροπή, για την πενταετία αναδρομικά. Δεν έχει πραγματικά λογική. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Το λόγο έχει ο Ειδικός Αγορητής του ΜέΡΑ25 κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κύριοι Υπουργοί, πρώτα απ’ όλα, αν δεν ολοκληρωθεί το Κτηματολόγιο, αν δε γνωρίζουμε ποιες εκτάσεις είναι δασικές, ποιες όχι, τι ακριβώς και πού υπάρχει, ποιος είναι ο ιδιοκτήτης τους, το σημερινό σχέδιο νόμου σας δεν έχει καμία τύχη. Φοβάμαι ότι για πολλές περιοχές της Ελλάδας δε θα ολοκληρωθεί άμεσα το Κτηματολόγιο. Μια διαχρονική παθογένεια του ελληνικού κράτους, η οποία ενισχύθηκε λόγω της Κοινής Αγροτικής Πολιτικής της, η οποία επιδοτεί εκτάσεις και αριθμούς ζώων και όχι προϊόντα και ποιότητα προϊόντων.

Αναφέραμε στην Επιτροπή χθες ότι η Ελλάδα δεν είναι Γερμάνια, ούτε Γαλλία, ούτε Πολωνία, χώρες με πολύ μεγάλες και ουσιαστικά πεδινές εκτάσεις. Η πολιτική επιδότησης της Ε.Ε. ουσιαστικά κατέστρεψε τον παραγωγικό ιστό του πρωτογενή τομέα από 17% του ΑΕΠ πριν από 20-25 χρόνια, σήμερα, συμβάλλει σε λιγότερο από 4% στο ΑΕΠ της χώρας. Η καθημερινή πράξη δείχνει ότι αν αρχίσουν να συνεργάζονται δύο, τρεις, τέσσερις αγρότες παραγωγοί γεωργοί και σχηματίσουν πλέον μία αξιόλογη σχετικά έκταση, θα έρθει μετά μια μεγάλη ή πολύ μεγάλη εταιρεία και θα τους απορροφήσει με επιθετική εξαγορά. Προφανώς ξένη εταιρεία και τότε θα έχουμε και άλλες περαιτέρω δυσμενείς συνέπειες.

Κύριε Υφυπουργέ, με όλο τον σεβασμό, εμείς στο ΜέΡΑ25 θεωρούμε ότι υπάρχει μία συμβολαιακή γεωργία και όχι πολλές όπως εσείς αναφέρατε χθες. Η χθεσινή τοποθέτηση του κυρίου Υπουργού για αυτά που ονόμασε επιτυχία της Κυβέρνησης σαν προεκλογική ομιλία ακούστηκε. Και συν τοις άλλοις είπε ότι το 2023 θα κληθούμε πάλι να παράγουμε ρεαλιστικά πρωτογενή πλεονάσματα. Φοβερή επιτυχία! Μετά από πανδημία, μετά από ενεργειακή κρίση, μέσα από την εφαρμογή του κατάπτυστου χρηματιστηρίου ενέργειας που ξεκίνησε ο ΣΥΡΙΖΑ και συνεχίζετε εσείς σήμερα, με την εκτόξευση του κόστους ενέργειας του ηλεκτρικού ρεύματος, της ακρίβειας ήρθε, λοιπόν, και το 5ο μνημόνιο σε όλο και χειρότερη συγκυρία για τον Έλληνα πολίτη.

Το θέμα του σχεδίου νόμου για συνεργασίες είναι βαθιά πρωτίστως κοινωνικό. Ο Έλληνας πολίτης, για πολλούς λόγους, προτιμά να λέει «είμαι επιχειρηματίας» έστω και με δυο, τρεις εργαζόμενους υπαλλήλους παρά το ότι είναι υπάλληλος ή έστω συνεργάτης σε ένα ευρύτερο μεγαλύτερο πλαίσιο. Είναι γι’ αυτόν θέμα υπερηφάνειας, θέμα αξιοπρέπειας και εμπιστοσύνης, διότι οι εργασιακές συνθήκες - ένα παραπάνω όπως έχουν εξελιχθεί και λόγω των μνημονίων - έχουν απαξιώσει πλήρως τις εργασιακές σχέσεις και την κοινωνία μας. Σε μια εσαεί κομματικοποιημένη κοινωνία, διχασμένη διαχρονικά, η έλλειψη εμπιστοσύνης αξιοπιστίας, διαχρονικότητας είναι βόμβα στα θεμέλια του σχεδίου νόμου. Δεν είναι θέμα, λοιπόν, καθαρά οικονομικό που αφορά την ανταγωνιστικότητα και τις οικονομίες κλίμακος. Πέρα δε από τα παραπάνω, όλα αυτά για τα οποία συζητάμε αναφέρονται σε κοινωνίες που είναι σε κανονικότητα, ίσως και γι’ αυτόν τον λόγο προσπαθούσε χθες ο κύριος Υπουργός να μας εμφανίσει ότι δήθεν είμαστε σε κανονικότητα, τονίζοντας την επίτευξη «συγκεκριμένων στόχων» όπως τα ονόμασε. Αλλά μόνο σε κανονικότητα δεν είμαστε, ούτε κοινωνικοί ούτε οικονομική.

Το σχέδιο νόμου αναφέρει το κίνητρο της φοροαπαλλαγής από την καταβολή φόρων εισοδήματος κατά 30% σε μία οικονομία χωρίς κανονικότητα, δεσμευμένη με τα ασήκωτα πρωτογενή πλεονάσματα που πρέπει να παράγει και άρα με τους τεράστιους, τους υψηλότερους στην Ευρώπη έμμεσους φόρους του 24% ΦΠΑ, το πρώτο που γίνεται είναι η φοροδιαφυγή, η φοροαποφυγή όπως όλοι γνωρίζουμε. Το 24% του ποσού είναι ήδη στην τσέπη με τον τρόπο αυτό, με τον τρόπο της φοροδιαφυγής, και εσείς δίνετε 30% φοροκίνητρο. Άρα, αυτό ουσιαστικά το επιτυγχάνει και μόνος ο καθένας που φοροδιαφεύγει. Άρα, ποιο το κίνητρο στην προκειμένη περίπτωση; Ουσιαστικά κανένα ιδιαίτερο. Δε θα μειώσετε έτσι το ΑΦΜ, δε θα συγχωνεύσετε τις πολύ μικρές και μικρές επιχειρήσεις, όπως λέτε, στη λογική της Έκθεσης Πισσαρίδη, με την οποία εμείς ως ΜέΡΑ25 διαφωνούμε ριζικά από την αρχή. Βάλατε και πληρώσατε να σας κάνουν μια τεχνική έκθεση, την Έκθεση Πισσαρίδη, για την παρουσίαση ως τεχνική έκθεση στους θεσμούς, την Τρόικα, όπως θέλετε πείτε την, για να πάρει τα χρήματα του Ταμείου Ανάκαμψης και να μετασχηματίσετε δήθεν την ελληνική οικονομία. Αλλά αυτά ουσιαστικά με τις φοροαπαλλαγές θα κατευθυνθούν στους λίγους και θα επωφεληθούν μόνο αυτοί οι πολύ μεγάλοι.

Η ελληνική οικονομία μετασχηματίζεται και εξελίσσεται αυτόματα από μόνη της όλο και προς το χειρότερο όσο είμαστε δεσμευμένοι στα αβάσταχτα πρωτογενή πλεονάσματα και όσο δεν επιτυγχάνεται το ευρωομόλογο. Όλο θα χειροτερεύει και θα δυσκολεύει περισσότερο, τόσο η κατεστραμμένη η ελληνική οικονομία, αλλά και η ευρωπαϊκή παράλληλα.

Το σχέδιο νόμου αφορά όλες ανεξαιρέτως τις επιχειρήσεις στον τουρισμό, που αποτελεί την αιχμή του δόρατος της οικονομίας μας, όπως λέμε, τη βαριά βιομηχανία μας. Το σχέδιο νόμου δε συμβάλλει σε συνεργασίες. Μια πολύ μικρή ή μικρή επιχείρηση επιδοτείται για τις επενδύσεις της ή, αν έχει λιγότερο από 50 ετήσιες μονάδες εργασίας, 50 ΕΜΕ. Εάν μεγαλώσει και τις ξεπεράσει τότε το κίνητρο επιδότησης επενδύσεων της δε θα υπάρχει πλέον, διότι θα γίνει μεσαία και θα έχει μόνο φοροαπαλλαγές. Όταν μιλάτε για εργαζόμενους, να τονίζετε ότι αφορούν ετήσιες μονάδες εργασίας και όχι να λέμε αόριστα 3, 4, 5, 10, 100 εργαζόμενους, αφορούν ετήσιες μονάδες εργασίας.

 Τα ξενοδοχεία, ως ακίνητα, είναι πολύ μεγάλης έντασης κεφαλαίου και αν χάσουν τη δυνατότητα επιδότησης των επενδύσεων που κάνουν συνεχώς για να παραμείνουν και να είναι ανταγωνιστικά στο μεγάλο εξωστρεφές περιβάλλον με τις διεθνείς προκλήσεις, με τις οποίες είναι διαχρονικά αντιμέτωπα, εάν δε λάβουν τις επιδοτήσεις κεφαλαίου, η ανταγωνιστικότητά τους θα μειωθεί και δε θα μπορούν να επιβιώσουν. Άρα, δεν τους συμφέρει να χάσουν τη δυνατότητα της επιχορήγησης και να γίνουν μεσαίες ή μεγάλες. Άρα, δεν θα συνεργαστούν, δεν θα συγχωνευθούν.

 Θεωρούμε εδώ ότι το σχέδιο νόμου είναι αντιπαραγωγικό, βλάπτει αντί να ωφελεί, η ρήτρα απασχόλησης έχει το αντίθετο αποτέλεσμα από αυτό του σκοπού του σχεδίου νόμου.

 Να δούμε και την άλλη πλευρά των φοροαπαλλαγών ως κίνητρο. Πόσες εταιρείες σήμερα δηλώνουν κέρδη; Οι μεγάλες εταιρείες έχουν δυνατότητες με λογιστικούς τρόπους να τροποποιούν τα αποτελέσματά τους. Άρα και εδώ ποιο το κίνητρο, ποιο το όφελος, για ποιον; Φορολογικό κίνητρο είναι για κανονικές καταστάσεις, που οι εταιρείες δηλώνουν κέρδη, εδώ το αποφεύγουν ή δεν έχουν κέρδη, όπως τόνισε ο Πρόεδρος του Οικονομικού Επιμελητηρίου Ελλάδας χθες ότι 6 στις 10 επιχειρήσεις έχουν μηδενικά κέρδη ή ζημιές.

 Το δε άρθρο 18 έχει ουσιαστικά χαρακτήρα νόμου με αναδρομική ισχύ. Συγχαρητήρια. Τι δεσμεύσεις εξυπηρετείτε; Ποια γραμμάτια ξεπληρώνετε; Το νομοσχέδιο αναφέρεται σε οικονομικά, ποσοτικά χαρακτηριστικά και καθόλου σε ποιοτικά, παραδείγματος χάριν αναβάθμιση του ανθρώπινου δυναμικού.

 Επίσης, ως μέλος της άλλης Επιτροπής της Βουλής, της Επιτροπής Περιφερειών και της Υποεπιτροπής Νησιωτικών και Ορεινών Περιοχών, θα ήθελα να τονίσω τη διάσταση των πέντε περιφερειακών ανισοτήτων της χώρας, για να υπογραμμίσω τη θέση του κύριου Μανιουδή, οικονομικού αναλυτή της Ελληνικής Συνομοσπονδίας Εμπορίου και Επιχειρηματικότητας σε ερώτησή μου, ο οποίος ανέφερε «Θεωρούμε ότι όλα τα εργαλεία θα πρέπει να στοχεύουν προς την κατεύθυνση για την απομείωση αυτών των περιφερειακών ανισοτήτων».

 Δηλαδή, για να το πω πιο συγκεκριμένα με όρους νομοσχεδίου, θα μπορούσε να προβλέπονται περισσότερο γενναία κίνητρα για συνέργειες σε επίπεδο συγκεκριμένων περιοχών, όσο αυτό μπορεί να εμπεδωθεί σε ένα τέτοιο νομοσχέδιο, όπως επίσης και οι προϋποθέσεις να είναι λίγο πιο ελαστικές, όσον αφορά την περίπτωση τέτοιων πιθανών συνεργατικών σχημάτων ή δίκτυα παραγωγών ή δίκτυα επιχειρήσεων ή ακόμη και μετασχηματισμών.

 Το ανέφερα και χθες, μιλάμε για οικονομίες κλίμακας, για συγχωνεύσεις, για αύξηση παραγωγικότητας στο σημερινό σχέδιο νόμου, αλλά από την άλλη πλευρά κάνετε ακριβώς το αντίθετο. Παραδείγματος χάριν, με τη ΔΕΗ, την οποία απαξιώσατε διαχρονικά, την τεμαχίστε και την ξεπουλήσατε. Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Λεονταρίδης.

 **ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, το σχέδιο νόμου του Υπουργείου Οικονομικών με τίτλο «Κίνητρα ανάπτυξης επιχειρήσεων μέσω συνεργασιών και εταιρικών μετασχηματισμών» εντάσσεται στη συνολική προσπάθεια της κυβέρνησής μας για την ανάπτυξη της οικονομίας, προωθεί τη συνένωση δυνάμεων των επιχειρήσεων, ώστε αυτές να γίνουν πιο ανταγωνιστικές και εξωστρεφείς.

 Πρόκειται για ένα νομοσχέδιο το οποίο δίνει φορολογικά κίνητρα, ώστε να ενθαρρύνει υφιστάμενες επιχειρήσεις να επιδιώξουν συνεργασίες με άλλες επιχειρήσεις και ως εκ τούτου να μπορούν να γίνουν πιο παραγωγικές. Τα κίνητρα αφορούν όλες τις ελληνικές επιχειρήσεις ανεξαρτήτως μεγέθους, τόπου δραστηριοποίησης, νομικής μορφής, τομέα δραστηριότητας ή μορφής συνεργασίας που αναπτύσσουν μεταξύ τους.

Στόχος είναι η αύξηση του μέσου μεγέθους της ελληνικής πολύ μικρής, μικρής και μεσαίας επιχείρησης, η τόνωση της εξωστρέφειάς τους, η αύξηση της παραγωγικότητας, η ανάπτυξη και εντέλει η εξασφάλιση της βιωσιμότητάς τους. Κατ’ επέκταση αναμένεται να τονωθεί η αγορά εργασίας και να αυξηθεί το επίπεδο των μισθών των εργαζομένων στις επιχειρήσεις αυτές, καθώς και το διαθέσιμο εισόδημά τους.

Τα οφέλη που θα προκύψουν για τους επιχειρηματίες και τους εργαζόμενους εκτός των άλλων που θα αναφέρω είναι, πρώτον, η ισχυροποίηση θέσεων στην αγορά.

 Δεύτερον, η μεταφορά τεχνογνωσίας.

Τρίτον η αποτροπή επιδείνωσης και η βελτίωση της κατάστασης αδύναμων επιχειρήσεων που συμπράττουν στη συνεργασία.

 Τέταρτον, η αύξηση της προστιθέμενης αξίας και, πέμπτον, οι οικονομίες κλίμακος.

 Ειδικότερα, παρέχεται απαλλαγή κατά 30% από την καταβολή του φόρου εισοδήματος επί των φορολογητέων κερδών της νέας εταιρείας ή των συνεργαζόμενων προσώπων.

 Η απαλλαγή παρέχεται υπό συγκεκριμένες προϋποθέσεις ως προς τον κύκλο εργασιών και το μέγεθος των μετασχηματιζόμενων επιχειρήσεων, ενώ ορίζονται τα 9 έτη ως ο απώτατος χρόνος για τον οποίο χορηγείται η ωφέλεια, όπως και ανώτατο όριο συνολικού οφέλους.

Οι προϋποθέσεις αυτές είναι ότι στην περίπτωση μετασχηματισμού επιχειρήσεων η απαλλαγή χορηγείται εφόσον, πρώτον, ο συνολικός μέσος κύκλος εργασιών των μετασχηματιζόμενων επιχειρήσεων, λαμβάνοντας υπόψη την προηγούμενη τριετία, είναι τουλάχιστον ίσος με ποσοστό 150% του κύκλου εργασιών της επιχείρησης με το μεγαλύτερο μεταξύ των μετασχηματιζόμενων επιχειρήσεων μέσα στον κύκλο εργασιών της τελευταίας τριετίας. Και δεύτερον, ο κύκλος εργασιών της νέας εταιρείας, δηλαδή, το άθροισμα του κύκλου εργασιών των τελευταίων οικονομικών καταστάσεων τον μετασχηματιζόμενων επιχειρήσεων αφαιρουμένων των μεταξύ τους συναλλαγών είναι ίσος ή μεγαλύτερος από το ποσόν των 375.000 ευρώ.

Στην περίπτωση συνεργασίας προσώπων που πραγματοποιείται δυνάμει της ίδρυσης νέου νομικού προσώπου ή άλλης νομικής οντότητας, η απαλλαγή χορηγείται εφόσον, πρώτον, το καθένα από τα συνεργαζόμενα πρόσωπα εισφέρει στο εταιρικό κεφάλαιο του υπό ίδρυση νομικού προσώπου ή νομικής οντότητας ποσό ίσο με το 10%, τουλάχιστον, του εταιρικού του κεφαλαίου και δεύτερον, το εταιρικό κεφάλαιο του νέου νομικού προσώπου ή νομικής οντότητας δεν υπολείπεται του ποσού των 125 χιλιάδων ευρώ.

 Ιδιαίτερη μνεία αξίζει να γίνει - και γι’ αυτό το άφησα επίτηδες τελευταίο - στα φορολογικά κίνητρα που είναι αυξημένα και παρέχονται στους κατ’ επάγγελμα αγρότες, με τα οποία επιδιώκεται η ανάπτυξη της αγροτικής οικονομίας.

 Συγκεκριμένα, σε επαγγελματίες αγρότες-μέλη αγροτικών συνεταιρισμών και άλλων συλλογικών φορέων, όπως οι ομάδες παραγωγών, καθώς και σε επαγγελματίες αγρότες που συνάπτουν δεσμευτικές συμβάσεις με επιχείρηση-αγοραστή για την απορρόφηση των προϊόντων τους στο πλαίσιο της συμβολαιακής γεωργίας, χορηγείται απαλλαγή κατά 50% από το φόρο εισοδήματος επί των φορολογητέων κερδών από αγροτική επιχειρηματική δραστηριότητα, εφόσον το 75% των προϊόντων παραγωγής τους πωλείται στο πλαίσιο των συνεργασιών αυτών.

Αγαπητοί συνάδελφοι, το παρόν νομοσχέδιο, το οποίο αποτελεί μερική μεταρρύθμιση του ευρύτερου εθνικού σχεδίου ανάκαμψης και ανθεκτικότητας «Ελλάδα 2.0» , έρχεται να προστεθεί σε μια σειρά ευεργετικών νομοθετημάτων για την ανάπτυξη της επιχειρηματικότητας και κατ’ επέκταση της ίδιας της οικονομίας.

 Η κυβέρνηση προωθεί εφαρμόσιμες πολιτικές, ώστε να ενισχυθεί η παραγωγικότητα και η ανταγωνιστικότητα των υγιών δυνάμεων της ελληνικής αγοράς για την επίτευξη της ανάπτυξης της χώρας.

 Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός, ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ήθελα να ολοκληρώσω αυτή την παρουσίαση στην επιτροπή, λέγοντας δύο-τρία πράγματα για αυτό το νομοσχέδιο.

Καταρχήν, να πω ότι το νομοσχέδιο αυτό, γιατί τα ξανάκουσα αυτά περί μεγάλων επιχειρήσεων, δεν αφορά τις μεγάλες επιχειρήσεις, το είπε νομίζω και ο ΣΕΒ, ζητώντας να τις αφορά. Γιατί δεν τις αφορά; Γιατί το κίνητρο των 500.000 ευρώ στα 9 χρόνια για μία μεγάλη επιχείρηση είναι παντελώς αδιάφορο, για να την καλέσεις να συγχωνευθεί με μία επιχείρηση που θα έχει τουλάχιστον το 50% του δικού της τζίρου. Σκεφτείτε, για να καταλάβετε γιατί μιλάμε, πείτε ότι έχετε μια μεγάλη επιχείρηση, τη μικρότερη μεγάλη επιχείρηση, που κάνει 60 εκατομμύρια τζίρο, πρέπει να βρει και να συγχωνευθεί με κάποια που κάνει τουλάχιστον 30 εκατομμύρια, για να πάρει 500.000 σε 9 χρόνια; Είναι σοβαρό κίνητρο αυτό για μεγάλη επιχείρηση; Δεν είναι. Και γιατί δεν είναι; Καλώς δεν είναι, διότι δε μας απασχολεί να δώσουμε κίνητρο στις μεγάλες επιχειρήσεις να συγχωνευτούν, διότι η ίδια η αύξηση των οικονομιών κλίμακος τους δίνει το κίνητρο της συγχώνευσης. Και επίσης, η μεγάλη επιχείρηση έχει ήδη οικονομίες κλίμακος.

Πάμε τώρα στο ποιους αφορά. Αφορά, κατά κύριο λόγο, τις μικρές και πολύ μικρές και ενδεχομένως κάποιες μεσαίες. Ακόμη και για μία μεσαία της τάξεως των 40.000.000, δεν θα έχει κανένα νόημα για 500.000 να συγχωνευθεί με μία μεσαία της τάξεως των 20.000.000. Είναι πολύ δύσκολη δουλειά μια συγχώνευση. Ούτε να συνεργαστεί με 50 μικρές για να φτάσει στα 20.000.000. Εξαιρετικά δύσκολη δουλειά, να οργανώσεις την δική σου και άλλες 50 επιχειρήσεις, είναι μια δουλειά, που δεν την κάνεις για 500.000. Συνεπώς, πηγαίνει, κυρίως κατά κύριο λόγο, συντριπτικά, μπορεί να βρεθεί και μια επιχείρηση των 10.000.000 που να αξίζει το κόπο να κάνει μια τέτοια δουλειά για επιχειρήσεις αθροιστικού τζίρου 5.000.000. Εκεί αρχίζει λίγο το κίνητρο και δουλεύει. Κυρίως, όμως, δουλεύει στους μικρούς και πολύ μικρούς, διότι για τρεις επιχειρήσεις του 1.000.0000, που γίνονται μία επιχείρηση των 3.000.000, πράγματι, οι 500.000 ευρώ δουλεύουν ως κίνητρο.

Αυτό που μου έκανε εντύπωση ότι δεν κατέγραψε η Αντιπολίτευση είναι ότι, για πρώτη φορά, ορίζουμε και βάζουμε κανόνες στη συνεργασία. Η συνεργασία δεν υπήρχε ορισμένη στο ελληνικό δίκαιο. Λέγαμε να συνεργαστούν οι επιχειρήσεις, αλλά δεν είχαμε ορίσει τι είναι συνεργασία. Εδώ ορίζουμε τι είναι η συνεργασία και τι λέμε; Λέμε ότι μπορούν οι συνεργαζόμενες να έχουν ένα φορολογικό κίνητρο μέχρι 125.000 ευρώ ανά επιχείρηση, πάλι αφορά μικρές και πολύ μικρές, για μία τριετία, με την προϋπόθεση, είτε ότι κάνουν συμβολαιακή γεωργία, είτε ότι κάνουν franchise, αλλά είναι μόνο οι μικρές που συμμετέχουν στο franchise**,** όχι η μεγάλη, η μεγάλη δεν έχει κίνητρο, γιατί αυτή έχει ήδη κίνητρο από τοfranchise, είτε φτιάχνουν ένα χωριστό νομικό πρόσωπο με τουλάχιστον 125.000 ευρώ κεφάλαιο. Και όποιος κάνει επιχειρηματικότητα ξέρει, ότι να βγάλεις από την τσέπη σου και να καταθέσεις 125.000 ευρώ κεφάλαιο είναι σημαντικό και οι συνεργαζόμενες πρέπει να έχουν τουλάχιστον 12.500 ευρώ καταθέσει σε αυτή τη προσπάθεια. Τα κίνητρα που δίνουμε έχουν ένα πολύ απλό λόγο και ίσως δεν το εξήγησα όταν ξεκίνησα και οφείλω να το καλύψω, για να καταλάβετε τι σημαίνει η συνεργασία και οι οικονομίες κλίμακος.

Τι σημαίνει; Μπορείς να έχεις καλύτερη εξειδίκευση στους ανθρώπους που απασχολείς. Μπορεί να έχεις καλύτερη πρόσβαση σε πηγές χρηματοδότησης. Μπορείς να αναλαμβάνεις μεγαλύτερα έργα ή να έχεις πρόσβαση σε μεγαλύτερες αγορές, που δε μπορείς να μπεις αν δεν έχεις ένα μίνιμουμ μέγεθος. Μπορείς να κάνεις μαζική προμήθεια πρώτων υλών. Μπορείς να έχεις πολύ καλύτερες τιμές για υπηρεσίες, νομικές, φοροτεχνικές και συμβουλευτικές. Μπορείς να αναπτύξεις νέα προϊόντα πολύ αποτελεσματικότερα. Μπορείς να κάνεις καλύτερη διαχείριση αποθεμάτων. Μπορείς να χρησιμοποιήσεις καλύτερα τις σύγχρονες τεχνολογίες, πρακτικές διοίκησης, τηλεπικοινωνιακά συστήματα κ.λπ. Μπορείς να έχεις brand name, γιατί θέλεις μέγεθος για να αποκτήσεις όνομα στην αγορά. Μπορείς να μειώσεις το κόστος μέσα από χρήση κοινωνικών υποδομών, κοινά γραφεία, εκθετήρια, αποθήκες, ό,τι άλλο θέλετε. Μπορείς να βάλεις συστήματα πιστοποίησης ποιότητας, που έχουν ένα μίνιμουμ κόστος και χωρίς συνεργασία δε μπορείς να αντέξεις οικονομικά. Εκπαίδευση και επιμόρφωση του προσωπικού.

Πόσες μικρές επιχειρήσεις ξέρετε πού να κάνουν συστηματική εκπαίδευση και επιμόρφωση του προσωπικού; Ανοίγουμε ένα παράθυρο, με όποιο εργαλείο θέλει, η μικρή και μεσαία επιχείρηση να γίνει πιο σύγχρονη και ανταγωνιστική. Αυτό το κάνουμε διότι υπάρχουν περιπτώσεις τέτοιων πετυχημένων συνεργασιών, παλιά ήταν στα έπιπλα. Υπάρχουν στους ηλιακούς θερμοσίφωνες τέτοιες περιπτώσεις, υπάρχουν προμηθευτικοί συνεταιρισμοί, υπάρχουν προμηθευτικοί συνεταιρισμοί για υδραυλικούς και ηλεκτρολόγους.

Υπάρχουν περιπτώσεις που έχουμε πετυχημένες συνεργασίες και θέλουμε να τις κάνουμε πολύ περισσότερες. Αυτή είναι η απάντηση της μικρής και μεσαίας επιχείρησης στον ανταγωνισμό με τις μεγάλες. Υπάρχει κι άλλη απάντηση, για να είμαστε ειλικρινείς. Η άλλη απάντηση είναι, που πολλοί χρησιμοποιούν αντί να πάνε σε όλο αυτό τον εκσυγχρονισμό, κάνουν περισσότερη φοροδιαφυγή. Αυτό συμβαίνει στην πραγματικότητα.

Ελπίζω να το καταλαβαίνετε, να μη λέω κάτι που σας φαίνεται περίεργο. Γι’ αυτό και θεωρούμε ότι πρέπει να είναι ισχυρά τα κίνητρα. Γιατί η φοροδιαφυγή, όταν είναι εκτεταμένη, γίνεται από κάποιους από επιλογή αλλά μετά δημιουργεί έναν άνισο ανταγωνισμό στους υπόλοιπους και όλοι πιέζονται σε έναν φαύλο κύκλο, σε έναν ανταγωνισμό μεγαλύτερης φοροδιαφυγής για να επιβιώσουν.

Για να σπάσεις αυτό το φαύλο κύκλο πρέπει να δώσεις αρκετά ισχυρά κίνητρα, δίνουμε με αυτό το νομοσχέδιο και με πάρα πολλούς άλλους τρόπους ισχυρά κίνητρα, στις μικρές και πολύ μικρές επιχειρήσεις, για να βγουν από αυτό τον κύκλο.

Έχει μεγάλη σημασία η προσπάθεια αυτή και για την πρόσβαση στο τραπεζικό σύστημα, διότι αυτοί που ακολουθούν το μοντέλο «για να επιβιώσω κάνω παραπάνω φοροδιαφυγή», που είναι αξιόλογο κομμάτι της ελληνικής οικονομίας, εκ των πραγμάτων, εφόσον κάνουν παραπάνω φοροδιαφυγή, δε δείχνουν τζίρο και κέρδη. Όταν δεν δείχνουν τζίρο και κέρδη, τι δε μπορούν να έχουν;

Τραπεζικό προφίλ. Το τραπεζικό προφίλ στηρίζεται στον τζίρο και στα κέρδη. Άμα δε δείχνεις τζίρο και κέρδη, πώς θα έχεις τραπεζικό προφίλ; Άμα πηγαίνεις και δηλώνεις δέκα χρόνια ζημιές στην εφορία, πέραν της απορίας του πως ζεις αυτά τα δέκα χρόνια, μετά λες «έχω μια καλή ιδέα και θέλω να κάνω μια επένδυση», ποιος τραπεζίτης, με βάση τους ευρωπαϊκούς κανόνες, θα βρεθεί να σου δώσει λεφτά να κάνεις την επένδυση; Δε θα βρεθεί.

Εδώ, λοιπόν, ανοίγουμε ένα παράθυρο, με αυτό και με πολλά άλλα, για να μπορέσουν οι επιχειρήσεις που είναι παγιδευμένες σε αυτό το φαύλο κύκλο, όχι από τη θέλησή τους, γιατί οι πρώτοι που θα έρθουν δε θα είναι αυτοί που κάνουν συνειδητά αυτό το πράγμα, θα είναι αυτοί που έχουν παγιδευτεί να κάνουν κάποια φοροδιαφυγή, διότι κάνει ο διπλανός τους και ο παραδιπλανός τους και δεν μπορούν να επιβιώσουν. Αυτό, γιατί είναι αφάνταστα άνισοι οι όροι του ανταγωνισμού εάν δεν προσπαθήσουν να κάνουν κι αυτοί το ίδιο.

Τους δίνουμε, λοιπόν, το εργαλείο για να βγούνε από αυτό το φαύλο κύκλο και δίνοντας αυτό το εργαλείο θέλουμε να δημιουργήσουμε καλά παραδείγματα και να στείλουμε σε όλους το μήνυμα ότι όσο θα περνάει ο καιρός θα αυξάνονται οι φορολογικοί έλεγχοι, θα γίνονται πιο αποτελεσματικοί λόγω των ηλεκτρονικών συναλλαγών και των ηλεκτρονικών μορφών ελέγχων. Συμφέρει όλους να μπούνε σε αυτή τη λογική της συνεργασίας ή της συνένωσης, ό,τι από τα δύο θέλουν, για να είναι ανταγωνιστικοί με βάση τις δικές τους δυνάμεις. Αυτός είναι ο στόχος αυτού του νομοσχεδίου και γι’ αυτό εγώ πιστεύω ότι δε θα έχει μεγάλο δημοσιονομικό κόστος. Αντιθέτως, αν πετύχει, θα κάνει τις δικές μας επιχειρήσεις, τις μικρές και μεσαίες, πολύ πιο δυνατές.

Θα τελειώσω με δύο παλιά νούμερα από μια μελέτη, με την οποία είχα ασχοληθεί πριν από μια επταετία-οκταετία, για να καταλάβετε το μέγεθος του προβλήματος. Τότε, πρέπει να είναι πριν από 7 χρόνια, ο μέσος όρος της Ευρώπης των 27 για τις μικρές και μεσαίες επιχειρήσεις ήταν 4,2 απασχολούμενοι. Σε μας ήταν 2,7 απασχολούμενοι. Είχαμε σχεδόν το μισό και σε ακαθάριστη προστιθέμενη αξία ανά επιχείρηση, είχαμε 34.000 ευρώ μέση προστιθέμενη αξία, έναντι 127.000 ευρώ που ήταν η προστιθέμενη αξία στην Ευρώπη των 27. Δεν μπορεί η οικονομία να πετύχει, αν δεν έχει ισχυρό και ακμάζοντα κλάδο στον χώρο των μικρών και μεσαίων επιχειρήσεων και αυτά τα νούμερα που σας λέω, δεν είναι νούμερα ισχύος και ακμής. Είναι νούμερα αδυναμίας και έλλειψης ανταγωνιστικότητας, για όλη την οικονομία. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κυρίες και κύριοι συνάδελφοι, σήμερα είναι η 19η Μαΐου, ημέρα μνήμης της γενοκτονίας των Ποντίων. Η γενοκτονία των Ποντίων δεν παραγράφεται, όπως δεν διαγράφεται, δεν παραγράφεται και δεν ξαναγράφεται η ιστορία, όσα χρόνια και να περάσουν. Η γενοκτονία του ποντιακού ελληνισμού είναι μια από τις μεγαλύτερες γενοκτονίες του 20ου αιώνα. Μία αποτρόπαια πράξη βίας, μίσους και βαρβαρότητας. Ο πολιτισμένος κόσμος σκύβει με ευλάβεια το κεφάλι στη μνήμη των χιλιάδων αθώων θυμάτων. Το μήνυμα της σημερινής ημέρας είναι ένα. Δεν ξεχνάμε, δεν θα ξεχάσουμε ποτέ.

Κυρίες και κύριοι συνάδελφοι, το νομοσχέδιο που συζητάμε σήμερα αποτελεί τομή, καθώς θεσπίζει γενναία φορολογικά κίνητρα για τη μεγέθυνση των μικρομεσαίων επιχειρήσεων και την ανάπτυξη συνεργασιών στον αγροτικό τομέα, σε μια εξαιρετικά δύσκολη συγκυρία. Στη χθεσινή συνεδρίαση της Διαρκούς Επιτροπής Οικονομικών Υποθέσεων, ακούσαμε πολύ προσεκτικά τις τοποθετήσεις και τα σχόλια των φορέων, οι οποίοι εξέφρασαν τη στήριξή τους επί του συνόλου των άρθρων του νομοσχεδίου. Τα γενναία φορολογικά κίνητρα του νομοσχεδίου αφορούν κάθε μορφής μετασχηματισμούς, συμπεριλαμβανομένης και της περίπτωσης εισφοράς ατομικής επιχείρησης σε οποιασδήποτε μορφής εταιρεία, καθώς και συνεργασίες προσώπων.

Ενδεικτικά, προβλέπεται η απαλλαγή κατά 30% από την καταβολή του φόρου εισοδήματος επί των φορολογητέων κερδών της νέας εταιρείας ή του συνεργαζόμενου προσώπου. Σημειώνω, ότι για πρώτη φορά, χορηγούμε απαλλαγή από την καταβολή του φόρου εισοδήματος κατά 50% των φορολογητέων κερδών από την άσκηση της αγροτικής επιχειρηματικής δραστηριότητας, αποδεικνύοντας έμπρακτα τη στήριξή μας στον αγροτικό τομέα και τους παραγωγούς. Η γενναία αυτή μείωση του φόρου εισοδήματος χορηγείται σε κατά κύριο επάγγελμα αγρότες, μέλη συλλογικών σχημάτων, δηλαδή συνεταιρισμών και ομάδων παραγωγών, καθώς και σε κατά κύριο επάγγελμα αγρότες που συνάπτουν έγγραφη σύμβαση συμβολαιακής γεωργίας, με την έννοια της δέσμευσης - απορρόφησης των προϊόντων τους, από συγκεκριμένη επιχείρηση - αγοραστή.

 Κυρίες και κύριοι συνάδελφοι, το σύνολο των άρθρων του νομοσχεδίου πληροί όλες τις προϋποθέσεις για να τύχει ευρείας διακομματικής στήριξης. Η Κυβέρνησή μας, η Κυβέρνηση του Κυριάκου Μητσοτάκη, συνεχίζει να μιλάει με έργα παραμένοντας πιστή στην πολιτική της μείωσης των φορολογικών επιβαρύνσεων και αποδεικνύοντας ότι η φορολογική πολιτική μπορεί και οφείλει να έχει αναπτυξιακή διάσταση. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εμείς ευχαριστούμε πολύ. Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών».

Όπως προκύπτει από τις τοποθετήσεις των Εισηγητών και των Ειδικών Αγορητών:

η **Νέα Δημοκρατία** διά της Εισηγήτριας, κυρίας Ιατρίδη, ψηφίζει **υπέρ**,

ο **ΣΥΡΙΖΑ** διά της Εισηγήτριας, κυρίας Παπανάτσιου, **επιφυλάσσεται**

το **Κίνημα Αλλαγής** διά του Ειδικού Αγορητή, κ. Σκανδαλίδη, **επιφυλάσσεται**

το **ΚΚΕ** διά του Ειδικού Αγορητή κ. Δελή, ψηφίζει **κατά**

η **Ελληνική Λύση** διά του Ειδικού Αγορητή, κ. Βιλιάρδου, **επιφυλάσσεται** και το **ΜέΡΑ25** διά του Ειδικού Αγορητή, κ. Λογιάδη, ψηφίζει **κατά.**

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 19 γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

* Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Βλάχος, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Ευτυχία Αχτσιόγλου, Ιωάννης Δραγασάκης, Αθανάσιος (Σάκης) Παπαδόπουλος, Αικατερίνη Παπανάτσιου, Δημήτριος Τζανακόπουλος, Γεώργιος Αρβανιτίδης, Ανδρέας Λοβέρδος, Ιωάννης Δελής, Μαρία Κομνηνάκα, Εμμανουήλ Συντυχάκης και Γεώργιος Λογιάδης.

Τέλος και περί ώρα 14:25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**